
    Takk
   

   
    Denne boka hadde ikke blitt til uten mye hjelp og støtte, og det er mange å takke. Vi vil starte med miljøet vi har i arbeidshverdagen vår. Rektor ved Thora Storm videregående skole, Cecilie Bach, skaper en inspirerende arbeidsplass som motiverer for fagutvikling. Hun møter alle forslag til utprøving og nyskaping med åpne armer, og hun deler raust av sin kunnskap og erfaring med norskfaget. Lykken er å ha en dyktig norsklærer som rektor! Vi vil også takke hele norskseksjonen ved Thora Storm, som er en utømmelig kilde av kunnskap og erfaring. De er våre støtte­spillere, samtalepartnere, sparringspartnere og motivatorer. Vi vil spesielt takke Katrine Allegre og Ida Vinne, som har testet ut mange av oppleggene i boka og kommet med svært nyttige innspill om hva som fungerer og ikke. Vi sender også en varm takk til elevene våre, som har vært prøvekluter for årshjulene i boka, og som har kommet med nyttige tilbakemeldinger. Ikke minst retter vi en stor takk til skolebibliotekar Tonje Øverland, som tar alle utfordringer og spørsmål på strak arm.
   

   
    Vi har også fått god hjelp utenfor Thora Storm. Vi takker Gunnar Torbjørnsen, som har gitt oss kloke innspill om danning. Tusen takk til LNUs bokredaksjon og til konsulentene Yvonne Albrigtsen, Irene Brendehaug og Mari Nygård for konstruktive lesninger og innspill. Ikke minst er vi takknemlig overfor redaktøren vår, May Helene Solberg, for skarp og oppklarende lesning og redigering, tilrettelegging, samtaler og generell tro på prosjektet.
   

   
    Til slutt vil vi takke hverandre og våre aller nærmeste, som også denne gang har holdt ut og vært en uvurderlig støtte i et skriveprosjekt som vokste seg dobbelt så stort som planlagt.

   Et tematisk norskfag i praksis
  

  
   I 2020 ga vi ut boka
   
    Temainnganger til norskfaget – ei verktøykasse for klasserommet
   
   . Der ønsket vi å vise hvordan en tematisk undervisning kan bidra til at elevene i større grad opplever norskfaget som relevant og meningsfullt. Boka forklarte tankene bak en tematisk struktur, den inneholdt konkrete forslag til tema som kan engasjere, og beskrev metodikk man kan bruke i arbeidet med dem.
  

  
   I etterkant av utgivelsen fikk vi en del spørsmål om hvordan man rent praktisk organiserer faget tematisk. Lærere har gitt uttrykk for problemstillinger som vi kjenner oss godt igjen i, som mangel på tid, hvordan man skal prioritere, utfordringer med progresjon, vurderingspress og hvordan man tilrettelegger det faglige innholdet i et mangfoldig klasserom. Innspillene motiverte oss til å videreføre prosjektet, og det har resultert i to nye bøker: denne boka, som tar for seg temainnganger i norskfaget på studiespesialisering, og
   
    Temainnganger i praksis – norsk for yrkesfag
   
   .
  

  
   Norsk er et bredt fag der læreren skal undervise i mange ulike felt og svært mye fagstoff over tre år. Det er langt fra enkelt å vite hva som er det
   
    sentrale
   
   i faget, som elevene skal møte på nytt og på nytt, i varierte former og i stadig mer komplekser varianter, som LK20 legger opp til. Selv om norsklæreren har både kjerneelement og kompetansemål foran seg, er det ikke opplagt hvilket fagstoff man skal vektlegge eller hvordan man skal tenke progresjon. Her finnes det heller ingen fasitsvar. De ulike problemstillingene diskuteres i ulike forum, og meningene spriker.
  

  
   Formålet med denne oppfølgeren er derfor todelt. For det første ønsker vi å bidra i denne samtalen om hva som er
   
    viktig
   
   i norsk, både når det gjelder sentral norsk­faglig viten og sentrale norskfaglige ferdigheter. Et overordnet mål er å harmonere de ulike fagfeltene i tradisjons- og danningsfaget norsk med føringene i LK20. Dette drøfter vi i bokas teoridel. For det andre forsøker vi i bokas praksisdel å komme spørsmål og innspill fra leserne av forrige bok i møte. Vi viderefører bruken av tema som organiserende prinsipp i faget, og vi foreslår detaljerte årshjul med konk­rete undervisningsmetoder og progresjons- og vurderingsløp for alle de tre årene. Didaktikken i disse årshjulene bygger på teorien vi legger fram i første del av boka.
  

  
   
   
   Hva innebærer temainnganger i norskfaget?
  

  
   Å bruke temainnganger i norskfaget innebærer å ta utgangspunkt i engasjerende og allmenngyldige tema i norskundervisninga. Det betyr at klassen jobber med samme tema over en lengre periode, der norsklæreren setter sammen en pakke av ulike tekster som elevene utforsker og anvender i eget arbeid. På vg1 vil temaene inkludere fordypning i sjangerlære og språklige emner. På vg2 og vg3 kan man bruke temainnganger til arbeid med litterære perioder og språklige emner. Da vil elevene i større grad enn på vg1 jobbe med kjerneelementene i norskfaget om hverandre, fordi arbeid med sakprosa, epikk, lyrikk og dramatikk kan kobles sammen tematisk. Gjennom tre år jobber elevene derfor gradvis mer
   
    helhetlig
   
   med kjerneelementene innenfor hver periode. De lærer å se sammenhengen mellom de sentrale delene i faget, med de tre tverrfaglige temaene som en kontinuerlig understrøm.
  

  
   En tematisk organisering er også mulig i norskfaget i ungdomsskolen, og deler av disse årsplanene kan brukes der. Kompetansemålene i ungdomsskolen og videre­gående skole overlapper i stor grad, selv om det er mindre vekt på kulturhistorie og eldre tekster i ungdomsskolen.
  

  
   Alle temaene i årshjulene kan forankres i ett eller flere av de tverrfaglige temaene
   
    demokrati og medborgerskap
   
   ,
   
    folkehelse og livsmestring
   
   og
   
    bærekraftig utvikling
   
   , og vi foreslår hvordan man kan trekke inn tekster fra blant annet filosofi, samfunnsvitenskap, psykologi og biologi i temaperiodene. En tematisk organisering legger godt til rette for at de tre tverrfaglige temaene blir en naturlig del av norskfaget.
  

  
   En avklaring til slutt: Temaene er ment å fungere som
   
    innganger
   
   til norskfaglige emner og tekster. Man kan tenke på temaet som et utgangspunkt, eller som førlesing, som skal vekke leselyst og interesse, og som setter i gang en refleksjon. I det videre arbeidet vil temaet skape sammenheng, slik at elevene lettere kan se forbindelser i tekstutvalget og mellom de ulike aktivitetene i klasserommet. Når klassen sammen utforsker spesifikke tekster i dybden, kan man legge temaet til side og utvide perspektivet.
  

  
   I årshjulene vi presenterer i boka, ser et tematisk strukturert norskfag slik ut:
  

  
   
    
    
    
    
   
   
    
     	
     
     	
      
       Vg1
      

     
     	
      
       Vg2
      

     
     	
      
       Vg3
      

     
    

    
     	
      
       Termin 1
      

     
    

    
     	
      
       Tema 1
      

     
     	
      
       
        Samfunnet i dag: kommunikasjon og konflikt
       
      

      
       Drøfting, kildebruk og muntlige ferdigheter
      

     
     	
      
       
        Ytringar
       
      

      
       Sakprosa, retorikk, halde appell og skrive retorisk analyse nr. 1
      

     
     	
      
       
        Våre ulike livsvilkår: tekstar før og no i ein realistisk tradisjon
       
      

      
       Samtidstekstar, tekstar i lys av kritisk realisme, fagsamtale og skrive skjønnlitterær tolking nr. 4
      

     
    

    
     	
      
       Tema 2
      

     
     	
      
       
        Samfunnet i dag: samiske språk og samisk kultur
       
      

      
       Sakprosa, fagsamtale og skrive fagartikkel nr. 1
      

     
     	
      
       
        Vald
       
      

      
       Samtidstekstar, norrøne tekstar, fagsamtale og skrive fagartikkel nr. 3
      

     
     	
      
       
        Våre ulike livsvilkår:
       
       
        Vildanden
       
       
        , arv og miljø
       
      

      
       Samtidstekstar, tekstar i lys av kritisk realisme og naturalisme, fagsamtale, kreativ presentasjon og skrive (samanliknande) skjønnlitterær tolking nr. 5
      

     
    

    
     	
      
       Tema 3
      

     
     	
      
       
        Samfunnet i dag: høyreekstremisme i Norge
       
      

      
       Sakprosa, fagsamtale, utforske og lage sammensatte tekster og skrive fagartikkel nr. 2
      

     
     	
      
       
        Overflate og kompleksitet
       
      

      
       Samtidstekstar, renessansetekstar, utforske og lage samansett tekst, skrive retorisk analyse nr. 2 og mappeinnlevering
      

     
     	
      
       
        Indre uro
       
      

      
       Samtidstekstar, modernistiske tekstar, fagsamtale, halde appell og heildagsskriving (kortsvar og langsvar)
      

     
    

    
     	
      
       Tema 4
      

     
     	
      
       
        Menneske og natur: sammensatte tekster
       
      

      
       Sakprosa, fagsamtale, utforske og lage sammensatte tekster og retorikk
      

     
     	
     
     	
      
       
        Samfunnsuro – den tunge tids tale
       
      

      
       Samtidsdikt, tradisjonelle dikt i kontekst, dikttolking
      

     
    

    
     	
      
       Termin 2
      

     
    

    
     	
      
       Tema 4
      

     
     	
     
     	
      
       
        Det lyse, det mørke og det kontrastfylte
       
      

      
       Samtidstekster, barokke salmer, kreativt arbeid og skrive essay nr. 2
      

     
     	
     
    

    
     	
      
       Tema 5
      

     
     	
      
       
        Menneske og natur: roman og kreativ skriving
       
      

      
       Litterære og skjønnlitterære verkemiddel, litterær tolking og skrive kreativ tekst (essay nr. 1 – lettversjon)
      

     
     	
      
       
        Står den sterkeste alene?
       
      

      
       Samtidstekster, opplysningstida,
       
        Erasmus Montanus
       
       , fagsamtale og presentasjon
      

     
     	
      
       
        Språk, identitet og representasjon
       
      

      
       Språklig emne, fagsamtale, reflekterende presentasjon og skrive fagartikkel nr. 4/5
      

     
    

    
     	
      
       Tema 6
      

     
     	
      
       
        Identitet i noveller
       
      

      
       Novelletolking, fagsamtaler, tolkande presentasjon og skrive skjønnlitterær tolking nr. 1
      

     
     	
      
       
        Samtale og skrive om roman
       
      

      
       Fagsamtale om roman og skrive tre tolkende kortsvar som skjønnlitterær tolkning nr. 3
      

     
     	
      
       
        Modernitet og metamorfose
       
      

      
       Tekster i lys av realistisk og modernistisk tradisjon, postmodernisme, fagsamtale, presentasjon og to heldags­skrivinger (kortsvar og langsvar)
      

     
    

    
     	
      
       Tema 7
      

     
     	
      
       
        Identitet i lyrikk
       
      

      
       Dikttolking, fagsamtaler, kreativt arbeid, skrive skjønnlitterær tolking nr. 2 og mappeinnlevering
      

     
     	
      
       
        Naturen i oss, utenfor oss – og som språklig bilde
       
      

      
       Samtidstekster, romantiske dikt, økokritikk og skrive essay nr. 3
      

     
     	
      
       
        Undersøke tekster i lys av kulturhistorisk sammenheng
       
      

      
       Realistiske og modernistiske tradisjoner, fagsamtale og analyse av sammensatte tekster
      

     
    

    
     	
      
       Tema 8
      

     
     	
      
       
        Identitet i språk
       
      

      
       Særtrekk i norsk samanlikna med arabisk og engelsk, språkmøter og språkendring
      

     
     	
      
       
        Språket i og utenfor oss
       
      

      
       Språkhistorie, særtrekk i norsk sammenlignet med svensk, dansk og norrønt
      

     
     	
      
       
        Muntlig prøveeksamen
       
      

      
       Repetere og befeste sentralt fagstoff, presentasjon og fagsamtale
      

     
    

   
  

  
   
   
   Strukturen i boka og hvordan den kan brukes
  

  
   De første fire kapitlene presenterer det teoretiske grunnlaget for årshjulene. Kapittel 1 belyser et tematisk organisert norskfag ut fra ulike perspektiv på danning. Vi forsøker å vise hvordan vi med en tematisk organisering kan oppnå et norskfag der vi ivaretar et helhetlig danningssyn.
  

  
   Kapittel 2 drøfter det vi oppfatter som sentralt i norskfaget. For å oppnå dybde­læring skal elevene jobbe med det som er
   
    viktig
   
   i faget på nytt og på nytt, på varierte og stadig mer komplekse måter. Da må både læreren og elevene vite
   
    hva
   
   som er viktig, og vektlegge dette. Basert på læreplanen og danningsteoriene omtalt i kapittel 1, formulerer vi fem punkt. Disse fem punktene beskriver hva elevene skal øve på og utvikle av relevant viten og kritisk refleksjon i løpet av tre år. Dette danner grunnlaget for metodikken og det faglige innholdet i årshjulene.
  

  
   Kapittel 3 drøfter hvordan lesing, skriving og muntlig arbeid kan tilpasses ulike elevgrupper. Her bruker vi mye tid på elever med kort botid i Norge, og vi gir en grundig gjennomgang av hvordan Læreplan i norsk for språklige minoriteter med kort botid i Norge skiller seg fra Læreplan i norsk.
  

  
   Kapittel 4 er en innledning til årshjulene. Her beskriver vi sammenhengen og progresjonsløpet i norskfaget gjennom tre år, og gir forslag til hvordan man kan navigere i faget i en verden med kunstig intelligens og digitale verktøy. I dette kapittelet forklarer vi også strukturen i årshjulene.
  

  
   Etter bokas innledende del følger årshjulene i norsk for henholdsvis vg1, vg2 og vg3. Formålet er å konkretisere hvordan et tematisk organisert norskfag kan ta form i klasserommet. Planene viser hvordan elevene kan jobbe med kjerneelementene, der kompleksiteten øker fra periode til periode og fra år til år. Det er mulig å bruke disse årshjulene slik de framstår her, men de kan like gjerne brukes som en hjelp og støtte til å komme i gang. Man kan legge til og forkaste, bytte ut tekster, endre på spørsmål og tilpasse strukturen. De fleste av oppleggene er overførbare og er lette å tilpasse. Det er også fullt mulig å bruke metodikken fra disse oppleggene når man arbeider med andre tema som ikke omtales her (se den første boka, der vi presenterte 30 temaer med tilhørende tekstforslag). I halvparten av temaperiodene skal elevene bruke nynorsk, og i den andre halvparten bokmål. Tekst og oppgaver som er rettet mot elevene, er skrevet på målformen som gjelder for perioden. Titlene på temaperiodene samsvarer med målformen.
  

  
   Til denne boka finnes det en nettressurs med grunnleggende muntlige og skriftlige verktøy, slik som skrive- og samtalerammer, begrepsoversikter og modelltekster. I tillegg finnes det her ressurser for vurdering (kompetanseskjema med vurderingskriterier for muntlige og skriftlige sjangre, og forslag til lærerkommentarer i sjangerspesifikke skriftlige prosessarbeid). Ressursene kan brukes gjennom alle de tre årene, og årshjulene refererer til disse ressursene fortløpende. Nettressursen inneholder også utvalgte tekster som inngår i temaperiodene.
  

  
   Det er mange forskjellige måter å gjøre norskfaget betydningsfullt, lærerikt og interessant på for elevene. Med temainngangene i denne boka viser vi én av flere mulige veier mot å skape et norskfag der det er godt for elevene å være.
  

 
  
   
    
    
    Teoretisk og metodisk grunnlag
   

  

 
  
   
   
   Kapittel 1
  

  
   
   
   Danning i et tematisk norskfag
  

  
   Et mål med temainnganger er å øke elevenes opplevelse av relevans og helhet i det faglige arbeidet. Temaene bidrar til at elevene lettere kan se sammenhengen mellom norskfaget, andre fag, samfunnet og eget liv.
   
    
     
      1
     
    
   
   Norsklærere har «den draumen» om at faget skal hjelpe ungdommene med å forstå seg selv i fellesskapet – både i klasserommet og andre kontekster – og i møtet med nye og eldre tekster. Elevene skal kjenne, tolke og glede seg over en rik språk- og tekstkultur. De skal bli trygge språkbrukere og kunne bruke kunnskap om språk og ulike typer tekster til selv å være skapende og aktivt deltakende medborgere. Dette er også reisverk i det vi kjenner som danning. Danningsbegrepet brukes ofte både om et bestemt kunnskapsinnhold og om ferdigheter og mentalitet – som det å være kritisk reflekterende. I norsk skolehistorie henger disse intimt sammen, og de er også knyttet til skolens formål om å legge til rette for et levende demokrati.
  

  
   Norskfaget skal støtte elevenes danningsprosess. Og her er ordet
   
    prosess
   
   viktig. Filosof og pedagog Inga Bostad minner om at danning er en uavsluttet utviklingsgang, der
   
    veien
   
   til målet er av avgjørende betydning. Danningsprosessen er sonen der faglig og personlig utvikling kan skje. Når elevene er i denne sonen, skriver Bostad, må de slippe «å være forhåndsdefinert og plassert helt inn i et mål der fremme» (2017, s. 21).
  

  
   Vi mener at et tematisk organisert norskfag er godt egnet til å ivareta norsk som danningsfag og elevenes danningsprosess. Danningsbegrepet lar seg imidlertid ikke defineres entydig eller drøftes uttømmende. I dette kapittelet skal vi trekke fram tre perspektiv: først et
   
    tradisjonelt
   
   danningssyn, deretter
   
    identitetsutvikling
   
   som danning, og til slutt
   
    tekstkompetanse
   
   som både danning og faglig mål. Disse undersøker vi i lys av et temabasert norskfag, og vi argumenterer for at et samlende norskfag må ta opp i seg alle disse tre danningssynene. Til slutt i kapittelet diskuterer vi Bostads definisjon av danning som
   
    evnen til å stille kvalifiserte spørsmål
   
   på grunnlag av relevant viten og innsikt.
  

  
   
   
   Det tradisjonelle synet på danning
  

  
   Norsk er et allmenndannende kultur- og språkfag, selv om «veien tilbake til et nasjonalkulturkonservativt norskfag er stengt» (Fodstad, 2019, s. 67).
   
    Tradisjonell
   
   eller klassisk danning bygger på forestillinga om en felles språklig og kulturell arv (Laugerud mfl., 2014, s. 30). Fordi nasjonsbygging og historiefaget har hatt en sterk posisjon i norsk skole, har et beslektet danningssyn veid tungt i norskfaget: «Den kanoniserte litteraturen har alltid hatt en høy status i skolen. Det vil si at når norskfaget har vært et danningsfag, har det å gjøre elevene kjent med klassikerne blitt oppfattet som en viktig oppgave» (Hennig, 2011, s. 138). Norskfaget har hatt som funksjon å føre elevene inn i en bestemt kultur, med et gitt samfunnssyn og forhåndsbestemte verdier (Bostad, 2017, s. 24). Når det gjelder språk er det i et tradisjonelt danningssyn allment akseptert at grammatikk ikke bare er viktig for skrivekompetanse, men også for generelle evner som forståelse av system i grammatikken og logisk tenkning (Hertzberg, 1995).
  

  
   Det er et sympatisk oppdrag å gi alle elever – uavhengig av bakgrunn – tilgang til de store verkene i kulturhistorien. Slik får elevene «ballast til å se både seg selv og samfunnet de lever i i vide, kulturelle sammenhenger» (Hobbelstad, 2018). Det fremmer felleskulturelle referanser, noe som også er formulert i overordnet del av LK20: «Felles referanserammer […] skaper samhold og forankrer den enkeltes identitet i et større fellesskap og i en historisk sammenheng» (1.2). For å fremme slike felleskulturelle referanser, må det ligge til grunn en kanon, eller i det minste noenlunde enighet om hva elevene skal lese.
  

  
   Elevene skal forstå seg selv i lys av fortidas historie, tradisjon og kultur, som vi også kjenner fra det tyske
   
    Bildung
   
   -begrepet. Dette bidrar til å utvikle fornuft og tanke- og handlefrihet (Korsgaard & Løvlie, 2011, s. 11). En forutsetning er at elevene har relevant kunnskap om tidligere tiders kultur, språk og samfunnsliv. Et tradisjonelt danningssyn setter slik
   
    allsidig
   
   viten over spesialisert viten: «Studier av ulike levende og døde språk og allmenn lingvistikk, filosofi, religionshistorie, historiefaget, fag som kunsthistorie, teater, film og musikk, etnografi og folkeminnestudier osv. – alle har de berøringspunkter til norskfaget» (Fjørtoft, 2014, s. 17). Dette er et poeng for alle som bekymrer seg over at norskfaget reduseres til et redskapsfag for andre fag. Bred og relevant kunnskap er viktig for at elevene skal kunne se seg selv i et større historisk og kulturelt perspektiv, og for å utvikle forståelse av hvordan fortidas hendelser og ideer påvirker dagens samfunn. Det inkluderer kunnskap om hvordan språket vårt har utviklet seg fra tidligere tider, og hva som kjennetegner det i dag. Når vi forstår historien, forstår vi oss selv bedre. Ikke minst kan det gjøre oss bedre rustet til å avsløre problematiske strømninger i vår tid. Mads Claudi minner om at norskklasserommet er en viktig arena for å presentere slik innsikt, fordi det «står andre krefter, blant annet på ytterste høyrekant i det politiske landskapet, parat til å gjøre det i stedet» (sitert i Larsen, 2019).
  

  
   Men det finnes flere godt begrunnede innvendinger
   
    mot
   
   et tradisjonelt danningssyn. Det kan bli for tung vektlegging av
   
    material
   
   danning (Klafki, 1983), der kunnskapsinnholdet blir tillagt for mye verdi i seg selv, og der læring dreier seg om å kjenne og gjengi det man bør vite om den klassiske norske litteraturen (Smidt, 2018, s. 27). Da vil norskfaget fort handle om at elevene skal kunne fylle ut grammatiske bøyningsskjema, ramse opp forfatterskap eller lese (korte utdrag av) verk for å gjengi innholdet. Videre peker Inga Bostad på at et materialt danningssyn kan bli dogmatisk av natur, der danning ikke er en åpen og utøvende prosess (2017, s. 24). I slike tilfeller kan både lærere og elever miste evnen til å stille nysgjerrige og kritiske spørsmål til etablert kunnskap.
  

  
   En undervisning med tung vekt på material danning utfordres av målet om dybdelæring i LK20. «Pugg og gjengi» hviler på et utdatert syn på læring. Dybdelæring innebærer at elevene evner å
   
    bruke
   
   kunnskapen og erfaringene sine i nye og større sammenhenger og på andre fagfelt. Hvis man gaper over for mye stoff, vil elevene vanskelig kunne gå i dybden, så norsklæreren må ha mandat til å gjøre et kvalifisert utvalg.
  

  
   Det tradisjonelle dannelsesbegrepet beskyldes også for å være ekskluderende (Nome & Aasen, 2019, s. 219). Dersom man ikke oppfyller visse (dulgte) kriterier for danning, står man i fare for å bli sett på som «den andre, usivilisert og udannet» (Kaveh, 2012, s. 127), og det gir ingen god følelse. Laila Aase har definert tradisjonell danning som en sosialisering der elevene forstår, behersker og kan delta i vanlige, oppvurderte kulturformer (2005, s. 37), men av dette følger noen viktige spørsmål: «Hvilken kulturarv, definert av hvem? Hvilket fellesskap, forent av hva?» (Fodstad, 2019, s. 69). Den litterære kanon meisles ut av en kulturell elites preferanser og smak. Norsklærerne er bærere av denne tradisjonen. Vi er tungt påvirket av kanon og tradisjon i valget av tekster vi mener at elevene bør kjenne til. Dette trenger ikke å være negativt – ofte er det positivt! Likevel må valg og prioriteringer være gjenstand for stadig refleksjon: Hva er kriteriene som ligger til grunn for valgene vi gjør? Vil noe av innholdet i faget kunne fremmedgjøre og/eller ekskludere deler av elevgruppa? I debatten om kanonisering er det blitt hevdet at «bruken av klassiske tekster fra vestlig kultur ikke i tilstrekkelig grad skaper identifiseringsgrunnlag for elever fra språklige minoriteter» (Laugerud, 2014, s. 65). Samfunnet vårt er multikulturelt. I 2014 var hver tredje elev i Oslo-skolen to- eller trespråklig (Laugerud, 2014, s. 20). Det ligger en fare i at norskklasserommet kan virke ekskluderende for minoritetselever som sjelden eller aldri blir representerte. Dette gjelder ikke bare elever med norsk som andrespråk. Det er velkjent at verk som tilhører den klassiske kanon kan mangle perspektiv og representasjon både når det gjelder kjønn, seksualitet, urfolk m.m.
  

  
   Dette synet kan likevel nyanseres. I arbeid med elever med kort botid i landet har vi erfaring med at mange av kanontekstene treffer elevene på et dypere plan, fordi de ligger nært en virkelighet som er kjent for dem. Det gjelder for eksempel de sterke familiebåndene og æreskodeksen i
   
    Sagaen om Gunnlaug Ormstunge
   
   , gudstroen i Dorothe Engelbretsdatter sine salmer, det ekspressive og poetiske språket i Wergelands dikt, identitetsproblematikken i
   
    Et dukkehjem
   
   og fremmedfølelsen i møte med en ukjent verden i modernistiske dikt. Videre skal vi se på hvordan temastrukturen nettopp kan bygge en bro mellom elevenes liv og den eldre tekstkulturen.
  

  
   Temainnganger i lys av et tradisjonelt syn på danning
  

  
   Utgangspunktet for et tematisk organisert norskfag er at norsk i høyeste grad er et kultur- og språkfag. Temaene
   
    identitet i språket
   
   på vg1 og
   
    språket i og rundt oss
   
   på vg2 legger til rette for at elevene skal utvikle kunnskap
   
    om
   
   språk, ikke bare språklige ferdigheter. Temaene bygger på hverandre, øker i kompleksitet og gir spesifikk innsikt i språklig variasjon og språkstrukturer i norsk. Dette skal elevene sammenligne med engelsk og arabisk på vg1, og med svensk, dansk og norrønt på vg2. På vg3 skal elevene blant annet bli bevisste på
   
    klarspråk
   
   , utvikle grep for å variere og økonomisere språket, og forstå valgmulighetene de har i morfologien, på begge målformer. Dette henger sammen med et tradisjonelt danningssyn på språklige emner, der det er akseptert at kunnskap
   
    om
   
   grammatikk har verdi i seg selv.
  

  
   Når det gjelder litterære tema i årshjulene, inkluderer disse et bredt utvalg av de klassiske verkene, for eksempel
   
    Sagaen om Gunnlaug Ormstunge
   
   og tekster av Engelbretsdatter, Holberg, Wergeland, Kielland, Ibsen, Hofmo, Vik mfl. Vi har tro på at lesing av kanonverk kan gi elevene mye, også av dette som det er så vanskelig å sette ord på – vidsyn, lys og luft til tanker, og en opplevelse av å få åpnet ei dør til tradisjoner og kulturelle og språklige referanser. Ikke for alle elever alltid, men for noen elever noen ganger, og det har en verdi. Vi mener at elevene har godt av å jobbe dypt med utvalgte eldre verk som gir anledning til å gå i dialog med tidligere tider og mennesker. I en verden av sensasjonsoverskrifter og TikTok må norsklærere bruke styringsretten sin og legge til rette for tålmodighetsarbeid og dybde.
  

  
   Når elevene leser eldre litteratur, skal tekstene ses i lys av den kulturhistoriske konteksten – også i et tematisk organisert norskfag. Temaet fungerer som en inngang og en knagg, men kulturhistorisk kontekst er like fullt sentralt. Det er imidlertid ikke mulig å rekke over alle viktige verk og forfattere. Årshjulene viser hvordan man kan jobbe grundig og dypt med et
   
    utvalg
   
   av verk. Vi må kunne sove godt om natta selv om noen tekster skrinlegges, og det ligger for eksempel ingen føringer i LK20 om at elevene skal lese tekster fra hvert tiår på 1900-tallet. En norsklærer må reflektere over hvilke kriterier som ligger til grunn for utvalget av tekster. De fleste vil legge vekt på god språklig kvalitet (en vektlegging av tekstens
   
    estetiske
   
   sider), og at teksten har et komplekst og engasjerende innhold. Tekster som forteller noe om forfatterens samtid og samtidig om menneskelivet på tvers av tid og sted, vil ofte forbli aktuelle over lange tider, og det samme gjelder tekster som omhandler grunnleggende spørsmål.
  

  
   I tillegg til at vi vil unngå pugging for å kunne gjengi informasjon på rams, må vi unngå at lesing av komplekse eldre verk utelukkende blir en jakt på
   
    kjennetegn
   
   på perioder eller sjangre. Mads Claudi skriver i artikkelen «I blindsonen» (2019) om hvordan norsklæreren kan skape en levende historisk kontekstualisering av tekster. Et sted å starte er å se forfattere som ekte mennesker med tanker, følelser og ulike livsbetingelser, og å utforske strømningene i deres samtid som de selv var med på å skape, tok del i eller sto i opposisjon til (ibid.). Dette er kunnskap som kan engasjere elevene når de nærmer seg tekster.
  

  
   Elevene skal også
   
    sammenligne
   
   eldre tekster med nye tekster og samtida. Det komparative perspektivet står sentralt i LK20: «[Lære]planen rommar ei opp­moding om å setje både den eldre og den nyare litteraturen inn i nye rammer og å lese han frå nye innfallsvinklar og med nye grunngjevingar» (Claudi, 2022, s. 219). Jon Smidt er inne på det samme når han beskriver litteratursyn og danning for ei ny tid: «Det handler altså ikke om å gå utenom tradisjonen og litteraturen fra tidligere tider, men om å se på den med nye spørsmål og fra nye perspektiver. Slik skapes kultur for en ny tid» (2018, s. 101). Temaene i årshjulene kan bidra med slike nye rammer og perspektiv, og til å rette blikket mot det som både er felles og forskjellig for mennesker på tvers av tid og rom.
  

  
   
   
   Identitetsutvikling som danningssyn
  

  
   Danning skjer når norskfaget bidrar til at elevene forstår seg selv innenfor nye sfærer og kontekster. Slik er norsk også et
   
    identitets
   
   fag, der elevene skal få anledning til å utforske de evige spørsmålene: Hvem er jeg, hvor hører jeg til, og hva står jeg for? Hva tenker andre mennesker om dette, hva har andre mennesker tenkt om dette i tidligere tider?
   
    Formal
   
   danning handler om å bli et gagns menneske og medborger. Det dreier seg ikke bare om å tilegne seg kunnskap, men om mer overordnede mål – om ferdigheter og identitetsutvikling (Kafki, 1983). Også i det tyske danningsbegrepet «Bildung» står
   
    selv
   
   danning sentralt, der eleven skal utvikle evnen til å bestemme over seg selv og til å ta selvstendige, reflekterte og fornuftige valg (Korsgaard & Løvlie, 2011, s. 11).
  

  
   Norsklærere vet at faget har «den iboende kraften til å få [eleven] til å se seg selv og verden på en ny måte» (Nyhus & Talsethagen, 2020, s. 112). For at norsk skal være et identitetsfag, må elevene oppleve at faget har relevans for eget liv. I språklige emner kan kunnskap om språket og språkevnen vår klargjøre den tette sammenhengen mellom identitet og språk. I litterære emner kan det handle om at elevene kan speile seg selv i tekster. Når de kan relatere tekster til sitt eget liv, får tekstene også større betydning for dem. Dette samspillet mellom teksten og leseren, der leserens erfaringer og tolkning påvirker møtet med teksten, legges det vekt på i leserorientert tekstteori: Tekstens mening blir skapt under lesinga, og leserens bakgrunn får stor betydning for meningsskapinga (Iser, 1981). Men teksten trenger ikke bare å ha betydning for eleven individuelt. Sylvi Penne har framhevet litteraturens evne til å utvikle elevenes empati og toleranse for
   
    andre
   
   menneskers livsbetingelser (2001, s. 140). Slik kan litte­raturen fungere identitetsutviklende og samtidig utvikle elevenes evne til å se andre.
  

  
   Elevene skal ikke bare lese klassikerne, de skal også lese tekster og teksttyper som de kjenner godt: internettekster, sammensatte tekster, samtidstekster osv. Slik får de se norskfaget aktualisert i den verdenen de forholder seg til i det daglige. Elevene må få lese tekster som «betyr noe for den enkelte, og som han eller hun kan vokse på, både intellektuelt, emosjonelt og kulturelt. Det kan være tekster
   
    av alle slag
   
   » (Hennig, 2011, s. 193, vår utheving). Et bredt tekstutvalg gir et levende og relevant norskfag, og en kobling til elevenes tekstkultur i samtida er viktig for at elevene skal oppleve subjektiv relevans og motivasjon (Nome & Aasen, 2019, s. 221–222).

   Det er altså et poeng at norskfaget evner å trekke inn tekster som elevene møter på i det daglige, som de kan kjenne seg igjen i og engasjere seg i.
  

  
   Norskklasserommet er dessuten en sosial arena, og verken danningssyn eller læreplanmål kan ses uavhengig av dette. Dette fellesskapet legger norsklæreren til rette for. Jon Smidt kaller det en «pågående meningsskaping om verden og livet» som foregår i dialog med andre elever (2018, s. 45). Elevene er i en jevn samtale med hverandre, læreren og et mangfold av tekster. I denne samtalen inngår både det som er fremmed og fra andre tider, så vel som det som er kjent fra samtida (Smidt, 2016, s. 255). At norsk er et identitetsfag krever også at man setter
   
    elev­aktivitet
   
   i sentrum. Elevene må få uttrykke seg og sine meninger skriftlig og muntlig i varierte situasjoner. Læreren fungerer da primært som tilrettelegger og veileder. Lange lærermonologer og PowerPoint-presentasjoner kan virke passiviserende og demotiverende for mange elever. God undervisning er når læreren tilrettelegger for aktiv og utforskende læring, der elevene er i sentrum for læringsaktivitetene (Nome & Aasen, 2019, s. 222).
  

  
   En innvending mot vektlegging av subjektiv relevans og å sette eleven i sentrum er at faget kan bli for lite faglig. Elevene skal reflektere og «finne seg sjæl», men de må også tilegne seg viktig kunnskap. For at norsk skal være studieforberedende, må refleksjon og identitetsutvikling gå hånd i hånd med tilegnelse av faglig kunnskap og innsikt. Det kan være utfordrende å finne en god balanse mellom vektlegging av subjektiv relevans og et faglig fokus. Hallvard Kjelen (2015) har påpekt at elevenes møter med tekster bærer for mye preg av elevenes følelser og opplevelser. Han mener at dette kan svekke elevenes evne til å utforske en tekst på tekstens egne premiss, slik man gjør når man
   
    nærleser
   
   . Elevene kan ikke utelukkende lese tekster med utgangspunkt i seg selv; de må øve på å bruke et faglig blikk. Kjelen poengterer imidlertid i en senere artikkel at følelser kan være en hensiktsmessig
   
    inngang
   
   til tekster dersom dette brukes som støttepunkt for en videre faglig utforskning (Kjelen, 2020). Det må være plass for både det personlige og analytiske. Ulike tilnærminger kan brukes i ulike faser av arbeidet med emner og tekster: Først må elevene bli engasjert i tematikken og teksten, så kan de jobbe mer analytisk og faglig.
  

  
   Dersom en legger for stor vekt på norsk som et identitetsfag, er en annen fallgruve å bli for opptatt av individuelle preferanser. Kanskje vil læreren til og med forsøke å tilpasse tekstutvalget deretter. I verste fall vil kravet om relevans føre til at man ikke lenger velger komplekse tekster eller hele verk. Elevene trenger tekster som yter motstand og som krever tålmodighetsarbeid. Dette er særlig viktig med tanke på den fragmentariske medievirkeligheten vi lever i. Krevende tekster er ikke en motsats til opplevelse av relevans, tvert imot viser forskning at utfordrende tekster kan oppleves som
   
    mer
   
   relevante enn glatte og motstandsløse tekster (Gourvennec, 2016; Sønneland, 2019).
  

  
   Målet må være å la den aktive eleven finne mening og bruke seg selv i kunnskapsbasert refleksjon og dybdearbeid. Da er det behov for å sette av tid til utforskning. Elevene må øve på å møte det som er fremmed, ambivalent og komplekst i tekster, og på å sette ord på dette (Blau, 2003, s. 203; Aase, 2010). Relevans betyr ikke at elevene alltid trenger å se en direkte sammenheng mellom tekstene og sitt eget liv. Tekster kan også oppleves som relevante fordi de gir faglige utfordringer og reiser allmenngyldige spørsmål som engasjerer.
  

  
   Temainnganger i lys av identitetsutvikling som danningssyn
  

  
   Førkunnskaper om et tema gir mestring, eierskap og knagger til å feste ny kunnskap på. Det er godt dokumentert at elevenes vei inn i tekster og læring blir lettere når de har tanker om temaet fra før (se f.eks. Roe, 2008), og elevene opplever relevans når de kan knytte det de leser til egne erfaringer og eget liv (Guthrie mfl., 2012; Solheim, 2014).
  

  
   Allmenngyldige tema som presenteres i årshjulene fungerer på denne måten. I årshjulet for vg2 er
   
    overflate og kompleksitet
   
   et av temaene. Vår erfaring er at elevene lettere knytter an til dette enn til temaet
   
    renessansen
   
   . Ved oppstarten av temaperioden kan klassen umiddelbart starte en refleksjon: Hva betyr overflate og kompleksitet for elevene? På hvilke måter lever vi i et samfunn som dyrker det overflatiske, og hvilke konsekvenser har dette? Hva innebærer et komplekst syn på mennesket, vitenskap og framskritt? Hva innebærer det at samfunnsspørsmål ofte er komplekse? Osv. Idet elevene har en forventning til det som kommer i tekster, kan det bidra til at de lettere skaper mening underveis i lesinga (Brevik mfl., 2019). I arbeidet med
   
    overflate og kompleksitet
   
   har vi foreslått at elevene undersøker samtidstekster, essay av Montaigne og Shakespeares
   
    Hamlet
   
   . De to sistnevnte kan utforskes ved å knytte an til humanismen og renessansen, der man for eksempel kan se etter paralleller til utviklingstrekk i moderne tid.
  

  
   Språkemnene i årshjulene kan anspore til refleksjon over identitet og selvet, for eksempel i temaet
   
    språk, makt og identitet
   
   på vg3. Elevene blir oppfordret til å tenke gjennom språkvalgene de selv tar: Er de forbundet med et ønske om å framstå på en spesiell måte? Ønsker man å ligne på noen og skille seg fra andre? Hva betyr representasjon i språk, og hvorfor er dette viktig for marginaliserte gruppers selvforståelse? Når elevene forstår at språket ikke er nøytralt, kan de se både seg selv og andre med et nytt blikk. Det åpner for å innse at det ligger et potensial for makt i språk. Elevene kan reflektere over om de er utsatt for maktbruk gjennom språkbruk, og om de selv utøver en slik makt.
  

  
   Temaene i seg selv kan altså skape motivasjon for å gå inn i fagstoffet. Skoleforsker Guthrie og kollegaer har forsket på motivasjon i skolearbeid. De trekker fram at det å ta utgangspunkt i et overbyggende og samlende tema er en motiverende faktor for lesing og læring (Guthrie mfl., 2012, s. 34). Temaknaggen åpner for at læreren gjennomgående kan trekke inn et bredt spekter av samtidstekster og dagsaktuelle saker, og det kan styrke elevenes motivasjon (Solheim, 2014). Nome og Aasen påpeker at arbeidet med samtidstekster kan gi elevene verktøy som de senere kan bruke å forstå de eldre tekstene fra litte­raturhistorien (2019, s. 223). Vi har samme erfaring. I års­hjulene foreslår vi at hver periode starter i elevenes samtid, med varierte samtidstekster (fortrinnsvis av høy kvalitet), før de klassiske tekstene trekkes inn. I oppstarten av temaene introduserer man det nære og gjenkjennelige, som gir mestring og motivasjon. Siden kan man trekke inn det mer fremmede, fordypende og faglig krevende, som utfordrer og utvider horisonter. Elevene skal få bruke seg selv og sin bakgrunn i lesing av tekst og i arbeid med språk, men de skal også heve blikket og utvide perspektivet.
  

  
   De tre tverrfaglige temaene i LK20 er ifølge Udir prioriterte fordi de berører sentrale samfunnsutfordringer som er aktuelle over tid (2020). De er altså spesifikt valgt ut fordi det er viktig at elevene har god innsikt i temaene i seg selv. Samtidig er det å se sammenhenger mellom fag og fagområder en forutsetning for dybdelæring. Hensikten med de tverrfaglige temaene bør ikke være at elevene skal lese for å finne gode moralske budskap, «slik at litteraturarbeidet skrumpar inn til velmeinte og føreseielege øvingar i å identifisere forfattaranes gode klimaintensjonar» (Claudi, 2022, s. 218). Temaene i årshjulene løfter fram filosofiske, psykologiske og idé­historiske spørsmål relatert til de tverrfaglige temaene gjennom alle tre år. Det vil gi elevene anledning til å lese tekster for å utvikle forståelse av hvordan verden henger sammen.
  

  
   
   
   Tekstkompetanse som danning og faglig mål
  

  
   Norskfaget er et tekst- og kommunikasjonsfag, og norsklærere har et særlig ansvar for å undervise i de grunnleggende ferdighetene. Gjennom å lese og skrive, tolke og kommunisere utvikler elevene
   
    literacy
   
   . De skal lære å nærlese, se tekster i lys av ulike kontekster, og reflektere kritisk over teksters troverdighet og påvirkningskraft. De skal utvikle kunnskap om språk og få et bevisst forhold til språkvalg og tekstgrep, muntlig og skriftlig.
  

  
   Sheridan Blau framhever tre ulike typer av tekstkompetanse: en
   
    tekstuell
   
   ,
   
    intertekstuell
   
   og
   
    performativ
   
   literacy (2003, s. 203). Alle disse utvikles når elevene arbeider med tekster. En
   
    tekstuell
   
   literacy utvikles blant annet gjennom nærlesing av tekster.
   
    Intertekstuell
   
   literacy handler om å opparbeide et kunnskapsgrunnlag som gjør at man kan forstå tekstreferanser og se tekster i lys av ulike kontekster, for eksempel kulturhistorisk, historisk og idéhistorisk. Den tredje komponenten i Blaus modell er
   
    performativ
   
   literacy. I klasserommet handler dette om å lese oppmerksomt og fokusert, og om å få anledning til å utforske, tolke og revurdere tolkninger, gjerne i fellesskap. Performativ literacy er avgjørende for å utvikle evnen til refleksjon, men dette kan vanskelig skje hvis undervisninga i all hovedsak består av at læreren presenterer
   
    sine
   
   tolkninger for elevene. Blaus hovedanliggende er nettopp at elevene må lese tekster for selv å skape mening (2003, s. 2).
  

  
   I tillegg kommer
   
    kritisk literacy
   
   , som handler om «å møte tekster med en viss motstand, og være i stand til å gjenkjenne underliggende holdninger og virkelighetsframstillinger i tekster» (Blikstad-Balas, 2016, s. 29). Dette innebærer å møte både sakprosa og skjønnlitteratur med et kritisk blikk, enten det går på å gjenkjenne retoriske grep, problematiske stereotyper eller skjulte formål. Også kritisk literacy er svært viktig i det mangefasetterte tekstsamfunnet elevene lever i. Manglende evne til å stille kritiske spørsmål til hvem som er avsender, hvilke interesser senderen har, historisk og retorisk kontekst og hvordan innholdet er utformet, kan i verste fall føre til at elevene blir «tekstlege offer», altså at man ikke evner å forstå tekstene som omgir en (Veum & Skovholt, 2020, s. 9). I et danningsperspektiv har målrettet og meningsfullt arbeid med tekstkompetanse et stort potensial til å sette alle elever i stand til å forstå tekster og utvikle evnen til refleksjon.
  

  
   Med K06 fikk man en økt vektlegging av
   
    ferdigheter
   
   i norskfaget, med målstyring i en mer instrumentell retning. Læreplanen kom også med et utvidet tekstbegrep som for noen «var blitt videre enn norskfaget kunne håndtere» (Aase, 2019, s. 24). Flere har uttrykt bekymring for at inntoget av literacy gjør norskfaget til et redskapsfag på en måte som undergraver litteratur- og kulturdimensjonen (Nome & Aasen, 2019, s. 219). Frykten er at norsk som kulturfag mister sin plass.Laila Aase konkluderer i «Et fag i strid med seg selv»: «Slik det nå kan se ut, er det kulturfaget norsk som er mest utsatt og som trenger støtte» (2019, s. 25). Vi deler bekymringa for at norskfaget skal ende som et redskapsfag.

   Danning forutsetter
   
    allsidig
   
   viten like mye som en spesialisert viten. Likevel mener vi at LK20s vektlegging av tekstkompetanse er forenlig med et norskfag som tar kulturhistorien, litteraturen og elevenes litterære opplevelser på alvor. Literacy gir elevene verktøyene som gjør det mulig å bruke tekster til å forstå, tenke og handle kritisk og selvstendig i tråd med et klassisk syn på danning (Smidt, 2018, s. 96). Dette er gyldig all den tid faget ikke «spisses», programrettes og reduseres til et redskapsfag.
  

  
   Temainnganger i lys av tekstkompetanse som danning og faglig mål
  

  
   I årshjulene legger vi opp til at elevene oppøver seg tekstkompetanse på en helhetlig måte gjennom engasjerende tema. Temastrukturen er et godt utgangspunkt for å tenke literacy som en dialog mellom eldre og nye tekster, som har vært Jon Smidts (og LK20s) kongstanke. Elevene får utforske hvordan samme tema kan uttrykkes i tekster før og nå. De må derfor være bevisste på og hente innsikt fra forskjellige typer tekster og kilder gjennom å bruke tekstkompetanse: De nærleser, kontekstualiserer og reflekterer kritisk. De må også undersøke hvordan skribenter tar ulike språklige valg for å uttrykke ulike formål. Dette gir et kunnskapsgrunnlag for elevenes egen muntlige og skriftlige tekstproduksjon, der de må
   
    anvende
   
   og drøfte kilder og tekster, og selv tenke gjennom språket de bruker i norskfagets ulike sjangre.
  

  
   
   
   Et helhetlig norskfag med et helhetlig danningssyn
  

  
   Det er lite hensiktsmessig å sette de ulike perspektivene på danning opp mot hver­andre. Ferdigheter og kunnskap må ses i sammenheng. Med temainnganger til undervisninga får elevene hjelp til å se den røde tråden i de forskjellige delene av faget. Læreren kan imidlertid fint vektlegge spesifikke deler av faget innenfor et tema. I enkelte temaperioder passer det for eksempel å gå grundig inn i retorikk, mens man i andre perioder kan fordype seg i grammatikk. Men selv om en går dypere inn i et konkret emne, vil temaperiodene fortsatt favne andre typer tekster og problemstillinger. Klassen jobber helhetlig når flere deler av faget er inkludert i samme temaperiode, og når de dukker opp igjen i arbeid med nye tema gjennom tre år: lesing av ny og eldre skjønnlitteratur og sakprosa, utforskning og sammenligning av språk, muntlighet og skriftlighet. I hvert tema jobber klassen med flere kjerneelement samtidig, slik at det som skjer i klasserommet ikke oppleves som løsrevne biter. Dette henger sammen med målet om dybdelæring, fordi det kan hjelpe elevene til å utvikle en forståelse av sentrale elementer og sammenhenger i faget (Udir, 2019). En
   
    helhetlig
   
   tenkning om de ulike delene av læreplanen kan føre til «mindre målstyring og resultatorientering, og nye og alternative måter å la redskaps- og danningssiden av faget virke sammen på» (Norendal, 2022, s. 53).
  

  
   Læreplanen legger viktige føringer for faget. Men kanskje må det også være lov til å snakke om at norskfaget flyter
   
    utover
   
   grensene til den enhver tid gjeldende læreplan? Tradisjoner og språk- og litteraturteorier utgjør en grunnstamme i faget og ligger som en ryggmargsrefleks i norsklæreren. Sveinung Nordstoga skriver: «Eg trur norskfaget må vende seg utover og i enda større grad hente innsikt frå filosofisk og ideologisk tankegods. […] Meir enn å leggje vekt på instrumentell organisering må ein søkje større innsikt i desse spørsmåla [som rører ved sentrale tema]» (2022, s. 55). For Nordstoga er det de engasjerende tekstene som rører ved de viktige spørsmålene som gir norskfaget kraft, og ikke begrep som
   
    dybdelæring
   
   og
   
    kritisk literacy
   
   . Uavhengig av læreplan skal norskfaget hjelpe elevene å finne mening i lesing av eldre og nye tekster, reflektere over spørsmål og tematikk som dukker opp, utforske språkvalg og grammatikk, og finne sin stemme når de uttrykker seg skriftlig og muntlig om dette.
  

  
   
   
   Evnen til å stille kvalifiserte spørsmål og være åpen for estetiske opplevelser
  

  
   Ifølge Inga Bostad omfatter danning blant annet å tilegne seg
   
    evnen til å stille kvalifiserte spørsmål
   
   ved samfunnet og menneskelivet: «[dannelse] handler om å reflektere over kunnskap i en større sammenheng, og om å bruke denne på en god måte, om å stille kvalifiserte spørsmål ved samfunnet og utvikle svarevnen» (Bostad sitert i Worren, 2000).
   
    
     
      4
     
    
   
   For å kunne stille kvalifiserte spørsmål, må elevene utvikle både
   
    relevant viten
   
   og evne til
   
    kritisk refleksjon
   
   .
  

  
   Hva er så
   
    relevant
   
   viten og innsikt, som kan legge grunnlaget for elevenes danningsprosess? Bostad hevder at dette er kunnskap om og forståelse av forhold som har vært og er viktige for samfunns (sivilisasjoners) framvekst, og for måten disse forholdene
   
    fortsatt virker
   
   på mennesker og samfunn i nåtida (2009). For eksempel kan elevene utvikle innsikt i opplysningstankene på 1700-tallet og reflektere over hvordan disse virker – og står under press – i dag. Legger vi et slikt premiss til grunn, må vi stadig stille spørsmål til norskfaget: Hva er
   
    viktig
   
   i kultur- og språkhistorien for vårt samfunns framvekst og måten det fungerer på i nåtid?
   
    Hvordan
   
   skal vi jobbe med eldre og nye tekster for å utforske dette? Hva er
   
    ikke
   
   like viktig og kan bortprioriteres? Dette er en samtale som aldri tar slutt. I neste kapittel, «Hva er viktig i norskfaget?», forsøker vi å gi vårt svar på dette.
  

  
   Norskfaget skal også vekke en annen type refleksjon, som er vanskeligere å sette ord på og stadfeste i læreplanen. Vi snakker om
   
    estetiske opplevelser og innsikt
   
   – muligheten for å få de gode kunstopplevelsene. Her må vi nevne Gunnar Torbjørnsen, pensjonert norskkollega på Thora Storm vgs. Han inspirerte elevene sine på en slik måte at de så verdien av å være dannede borgere i verden. Dette oppnådde han blant annet fordi han ikke var redd for å snakke med dem om danning og betydninga dette kan ha for mennesker og samfunn. Han var kjent for å spille og synge arier for elevene sine, og mente at lærere er gode forbilder når de formidler personlige opplevelser av kunst til elevene: Hva er det egentlig som gjør at vi er så glade i Ibsen, Hamsun og Undset? Hvorfor
   
    føler
   
   vi noe når vi opplever kunst? Dersom vi som lærere av og til kan sette ord på dette og dele våre tanker med elevene, kan det gjøre det lettere for elevene å være åpne for lignende opplevelser: Hva føler
   
    de
   
   når de leser, ser eller lytter til noe som er vakkert eller utfordrende? Flytter det noen indre grenser? Opplever de et løft som er vanskelig å forklare? Blir verden mer åpen og tilgjengelig? Ludwig Wittgenstein skal ha sagt at
   
    grensene for mitt språk er grensene for min verden
   
   . Gunnar Torbjørnsen snakket med oss yngre kollegaer om estetiske opplevelser, og hvordan evnen til å beskrive dette kan gi økt dybde og refleksjonsevne. Språk om kunstopplevelser kan bidra til å utvide elevens verden. Også dette er danning, og her står norsk i en særstilling blant allmennfagene.
  

  
   
   
   Oppsummering: Sju grunner til å bruke temainnganger i danningsøyemed
  

  
   Norskfaget har alle forutsetninger for å ta opp i seg reisverkene som utgjør danning. Formell kunnskap, dyp læring, identitetsutvikling og tekstkompetanse må henge sammen. For å oppsummere, ser vi sju viktige grunner til at bruk av temainnganger i faget kan bidra til dette:
  

  
   	
    
     1.
    
    Allmenngyldige tema resonnerer med elevenes egne liv og erfaringer; de vil kunne kople førkunnskaper til fagstoffet og få eierskap til faget. Å oppleve relevans er avgjørende for dybdelæring.
   

   	
    
     2.
    
    En temastruktur åpner for at læreren kan trekke inn samtidstekster og aktuelle samfunnsdebatter gjennom alle tre år og i alle perioder.
   

   	
    
     3.
    
    En temastruktur legitimerer bruk av krevende, lengre og komplekse tekster – både gamle og nye – fordi arbeidet med dem går hånd i hånd med fagstoff og tekster som ligger nærmere elevenes verden.
   

   	
    
     4.
    
    En temastruktur har et stort potensial for flerfaglig og tverrfaglig samarbeid. (Av praktiske hensyn blir ikke dette vektlagt i årshjulene, men det er et potensial som gjerne må tas ut dersom det er gode samarbeidsvilkår på trinnene.)
   

   	
    
     5.
    
    En temastruktur skaper et dynamisk og levende fag fordi temaene er gjenkjennbare, og kan varieres ut fra både elevenes interesser og samfunnsrelevans.
   

   	
    
     6.
    
    En temastruktur gir elevene trening i å se at en sak har mange ulike sider, og at det alltid finnes flere perspektiver og innfallsvinkler. Den legger slik til rette for kritisk refleksjon og et bevisst forhold til kilder. Dette forbereder for videre studie- og arbeidsliv.
   

   	
    
     7.
    
    En temastruktur bidrar til å etablere en sammenheng mellom læreplanen, de tverrfaglige temaene, kjerneelementene i faget og kompetansemålene, fordi man jobber med flere deler av faget i én og samme periode. Temaperioder legger også til rette for muntlig og skriftlig dybdearbeid i samspill. En slik helhetlig tenkning er viktig for å oppnå dybdelæring.

     For utdypende drøfting av og teoretisk belegg for denne påstanden, og grunner til å velge temaorganisering i klasserommet for øvrig, se kapittel 1 «Hvorfor jobbe tematisk» i Sæther og Melvold (2020).

     Nome og Aasen refererer her til Jon Smidts begrep subjektiv relevans. Han viste i
     
      Seks lesere på skolen
     
     (1989) at elevenes opplevelse av mening er essensielt i møtet med tekster, og at denne opplevelsen ikke kan løsrives fra elevenes identitet og livssituasjon.

     Lied-rapporten fra 2019 var i så måte et skremmeskudd; her så vi tegn på at allmennfagene er satt under press. I rapporten står det for eksempel at norskfaget «er ikke tilstrekkelig relevant og spisset for bruk i andre faglige sammenhenger» (2019, 4.1.1.). Utvalget mener videre at «det særlig er engelsk, norsk og matematikk som er aktuelle for programretting» (4.1.2.). Dette representerer en trussel mot norskfaget, og ikke minst det helhetlige danningsperspektivet i faget og i skolen.

     For en grundigere drøfting av dette idégrunnlaget, se Bostad, 2017.

